RATSIMBA Georges

RATSIMBA Georges 
RATSIMBA Georges no "Ny Rahona", ny "RA" amin'ny Ratsimba aloha dia mpanoritra anarana zary tovona eo alohan'ny anaran-tsamirery milaza olona, indrindra amin'ny foko anivon-tany, ka atao ho mari-panajana.(Rajemisa 1985)

"Tsimbalivaly" kosa no teny malagasy mifanakaiky amin'ny "tsimba", izay fitambaran'ny tovona "tsi" dia "fanao eo alohan'ny anarana verin-droa sasantsasany ka enti-milaza fanafahan-javatra, fa kelikely kokoa, mitovy amin'ny ki".(Rajemisa 1985). Mitovy hevitra amin'ny Valy ny "Setry".

Ny "tsimbalivaly" àry, araka ny namaritan-dRajemisa azy tao amin'ny Rakibolana dia "teny ilazana fa misy ny valiny na setriny daholo izay atao".

Mba ho izay "tsimbalivaly" izay ny "Fikirizana" nofihin-dRatsimba Georges teo amin'ny fiainana ka nitrandrahany ny tsaratsara hatrany ho an'ny tontolony ka nahazoany fahombiazana. Heverina ho avy amin'izay angamba no nisafidianan'i Alphonse Rakotozafy, mpampianatra toa azy, io anarana io ao amin'ny bokim-pianarana "Ratsimba valo mianaka". Voalaza ao amin'ny tari-dresaka mantsy fa "fianakaviana tsara ry Ratsimba fa tia asa, tia fandrosoana, antra namana, ary ohatra tsara ho an'ny manodidina". Ny momba ny "Ny rahona" indray ve? Ratsimba Georges ihany no namaritra azy ao amin'ny tononkalony "Nahoana ny rahona?". Ny an-dalana roa voalohany dia manamafy ny hoe:"ohatra tsara ho an'ny manodidina":

"Nahoana ny rahona no haratsina?

Tsarovy fa izy no he nofidina"

Nofidina ny rahona satria noheverina fa "hanala hetaheta ny mponina an-tany", amin'ny alalan'ny voalazany fa "rano madio tsy vidiana" sy voajanahary tsy mitampoka. Manana hery mampiavaka azy ny Rahona ka nilazany fa "... Mamy ny rano avy amin'ny rahona". Toetra manavaka Ny rahona ihany koa ny fanetren-tena. Hamarinin'ny hoe:"nidina ambany" hamonjy ny olona. Izay ilay antra olona, voambaran'i Alphonse Rakotozafy ary mifandraika amin'ny voalazan-dRatsimba Georges hoe: "Hamangy 'reo resy eto ambonin'ny tany".

 FIAINANY 
Teraka ny 3 septambra 1926 tao Antananarivo i Ny Rahona ary nodimandry ny 02 may 2005 teny amin'ny cité Ambohipo trano fonenany ao Antananarivo ihany. Zanak'i Ravelomianjeva , mpanjaitra sy Rasoamiarandray izy. Taranaky Ratsimbandahy avy eny Ambatomanoina Ambohimalaza ry zareo, roapolo kilometatra miatsinana avy eto Antananarivo, avy amin'ny lafin-drain. Ilafy kosa no fiavian'ny reniny.

Nanambady an-dRamatoa Ranarisoa izy ny 9 desambra 1950 ary niteraka lehilahy enina sy vavy roa: Ratsimba Ramamonjisoa Ravelojaona, Ratsimba Ranarison Aivonirina, Ratsimba Mamy Andriambololona Ramiaramanana, Ratsimba Haja Lalao Harivelo Andriampamonjy, Ratsimbaharisoa Noro Hanitra Lila, Ratsimbaharisoa Voahangisolo Eva Ramanampamonjy, Ratsimba ArnielaAndrianarisaina, Ratsimba Benjamin Andriambelo Rajaonarisoa. Telo ambin'ny folo taona taorian'ny nahafatesany, izany hoe ny 25 desambra  2018 kosa vao nodimandry teo amin'ny fahavalo amby fitopolo taonany i Ranarisoa vadiny.

  AVARA-PIANARANA 
Azo sokajiana ho isan'ireo Malagasy avara-pianarana Ratsimba Georges.Tao amin'ny sekolim-pinoana protestanta no natanterahany ny ampahany voalohany tamin'ny fianarany. Teo amin'ny fahavalo taonany izy no niditra nianatra tao amin'ny sekoly protestanta Ambohimiandra ary naharitra efatra taona tao (3 janoary 1934-Desambra 1938). Notovonany herintaona tao amin'ny sekoly Protestanta Ambatonakanga izy(janoary-Desambra 1945) ary nahazoany ny mari-pahaizana CESD(Certificat d'Etudes du Second Dégré).

Indroa miantona kosa no nandratoany fianarana mampianatra. Ny voalohany dia notanterahany taorian'ny nahazoany CESD tao amin'ny Ecole Normale Ambavahadimitafo (janoary 1946-oktobra 1948). Azony tamin'izany ny diplaoma CAE (Certificat d'Aptitude à l'Enseignement), izay ahafahana manomana ny "Brevet élémentaire". Nampianatra herintaona tany Mangarivotra Mahajanga aloha izy (novambra 1948-septambra 1949), vao nanapa-kevitra hanomana izany tao amin'ny Ecole Normale Ambatomanga-Manjakandriana. Naharitra herintaona ny fampianarana (oktobra 1949- desambra 1950), ka nahazoany an'io "Brevet élémentaire" io. Mbola ny fikirizana hatrany no nahavarany nanaraka ny fianarana momba ny Teôlojia nandritra izany fotoana izany.

Tao amin'ny sekoly protestanta ihany koa no nahavoatendry azy hampianatra taorian'izay, dia ny sekoly protestanta Ambalavao Antananarivo Atsimondrano.

Efatra ambin'ny folo taona taty aoriana dia nitodi-doha nianatra tao amin'ny Institut National Superieur de Recherche et de formatio pedagogique (INSFRP) Ampefiloha-Antananarivo indray Ratsimba George. Telo taona no faharetany (oktobra 1964- jolay 1967). Marihina fa sekoly mifandraika amin'ny ENS ankehitriny izany.

Mbola ny fikirizany ihany no tiana havohitra eto satria tsy moramora amin'ny taonany efa nandroso ny nampielanelana ny asany tamin'ny fanovozam-pahalalana.

  ASA FAMPIANARANA-ASA FANABEAZANA 
Sady nianatra i Ratsimba Georges no nampianatra, ary indrindra nampiofana mpampianatra. Tsy nianina tamin'izany anefa izy fa nivelatra tamin'ny andraikitra teo anivon'ny biraom-panjakana sy tamin'ny fanabeazana amin'ny radio sy gazety.

•Fampianarana

Teo amin'ny faha roa amby roapolo taonany izy no nanomboka nampianatra nandritra ny herintaona tany Mahajanga aloha (1948-1949), ary nandritra ny valo taona (1950-1958) tany amin'ny sekoly Protsestanta Ambalavao. Voatendry tany amin'ny sekolim-panjakana maro izy tamin'ny 1958  ka hatramin'ny 1964: Ambato-Boeny tampon-tanàna, Tsaramandroso Ambato-Boeny, Ankeribe (Ambohidratrimo) ary Manalalondo Arivonimamo. Niato tamin'ny fampianarana tany an-tsekoly izy hatreo ary tsy niverina raha tsy efa tany amin'ny akatoky ny fisotroan-dronono (jona 1981-jolay 1986) tany amin'ny CEG Ambohimalaza-Miray (Antananarivo Avaradrano). Marihina fa nanana sekoly roa azy manokana izy, dia ny ecole Montaigne tao Antsahabe sy ny Ecole Rabelais tao Ambohimiandra.

Nonina tany Masimbahiny Ambatolampikely, tanàna kely izay tsy lavitra ny tanindrazany ao Ambatomanoina izy, tao anatin'ny fisotroany ronono. Tamin'izany no nanokafany trano fametraham-panafody antsoina hoe NYISMA, fanafohezana ny hoe:" NY Ilaina sy ny Mahasoa".

•Fampiofanana mpampianatra

Ny fahombiazany tamin'ny fiofanan'ny INSFRP no vavahady nirosoany tamin'ny asa fampiofanana sy ny asan'ny biraom-panjakana. Tao anatin'izany tokoa mantsy dia voatendry ho "conseiller Pédagogique ltinérant" tao Antsirabe izy (oktobra 1967- septambra 1968). Nampianatra tao amin'ny Foibe fiofanana ho mpampianatra Ambaratonga voalohany (Centre Pédagogique niveau I) tao Fianarantsoa ary nampianatra sy nampiofana tao amin'ny FITATA izy nony avy eo (oktobra 1968-septambra 1969). Efa voatendry nampianatra nandritra ny telo taona tany Toliara izy (marsa 1973-mey 1976), tao amin'ny "centre pédagogique de 2ème cycle "(CP2C) Belemboka, ary nampianatra tao amin'ny Lycée Laurant Botokely. Nandritra ireny vaninandron'ny fanagasiana ireny dia voatendry hiasa tao amin'ny BEP-OTEP(Bureau d'Etudes de Programme Organe Technique d'Elaboration de Programme) tao Ambatonakanga Antananarivo izy nandritra ny dimy taona (jona 1976-may 1981).

•Asa fanabeazana an-gazety sy radio

Talen'ny "Radio Scolaire" tao amin'ny Radio Madagasikara nandritra ny roa taona (oktobra 1969-septambra 1971) izy ka nitantana ny  fandaharana "Dinika ho an'ny mpampianatra ny sekoly sy ny zanatsika, ny fitsipi-pitenenana,ny fanabeazam-boho ny teny, ny fanazarana hiteny". Notohizany tamin'ny gazety sy boky izany fizarana asam-panabeazana izany toy ny naha Tonian'ny fanoratana ny gazetin'ny mpianatra ary gazety famoakan'ny Minisiteran'ny fampianarana nandritra ny herintaona sy tapany (oktobra 1971-martsa 1973). Tao koa ny gazety boky fampianarana an'i Club UNESCO. Atoa Ranjivason Jean-Théodore no talen'ny gazety tamin'izany.

Izany fikirizany teo amin'ny fiainany manontolo izany dia taratra teo amin'ny fahamatoran'ny asa soratra ka nahatonga azy ho mpanoratra feno sy nikoizana tamin'ny kalitaon'ny tononkalony.

  ASA SORATRA MATOTRA 
Misy ireo karazana asa soratra voafehiny toy ny: tononkalo, tantara foronina, tantara an-tsehatra, angano, bokim-pampianarana.

•Mpanoratra feno

Teo amin'ny fahasivy ambin'ny folo taonany (1945) Ratsimba Georges no nanomboka nanoratra araka ny hita ao amin'ny bokiny "Ratsirotsy", "Toaka-sigara-loka" no lohatenin'ny tononkalony nivoaka voalohany tamin'ny gazety bokin'ny Skoto tamin'izany.

 Loharano 
1.https://poetawebs.e-monsite.com/pages/fakafaka/page-85.html

2.https://vetso.serasera.org/mpanoratra/ratsimba-georges